สวทช. จับมือ อคส. ร่วมขับเคลื่อนการวิจัยและพัฒนา เพิ่มมูลค่า แปรรูปสินค้าเกษตรอย่างยั่งยืน
น.สพ.สนัด วงศ์ทวีทอง รองผู้อำนวยการอุทยานวิทยาศาสตร์ประเทศไทย เป็นประธาน พิธีลงนามบันทึกข้อตกลงความร่วมมือด้านวิจัยและพัฒนา เพื่อส่งเสริมนวัตกรรมและเทคโนโลยีทางการเกษตรเพื่อการค้าอย่างยั่งยืน โดยมีนายอัมพร โพธิ์ใย ผู้อำนวยการ ศูนย์บริการปรึกษาการออกแบบและวิศวกรรม สวทช. และนายเกรียงศักดิ์ ประทีปวิศรุต ผู้อำนวยการองค์การคลังสินค้า เป็นผู้ลงนาม ณ อุทยานวิทยาศาสตร์ประเทศไทย จังหวัดปทุมธานีผู้อำนวยการองค์การคลังสินค้า กล่าวว่า ภายใต้ยุทธศาสตร์ “แก้มลิง++” ของ อคส. จะเร่งเพิ่มจำนวนสาขาของคลังสินค้า อคส. ในประเทศและต่างประเทศอย่างต่อเนื่อง พัฒนายกระดับให้สอดรับกับนโยบายของรัฐและกระทรวงพาณิชย์ เรื่อง “เกษตรผลิต พาณิชย์ตลาด” ซึ่งการที่ สวทช. สนับสนุนให้เกิดการวิจัยและพัฒนาองค์ความรู้ใหม่ๆ จะสามารถยกระดับผลผลิตต้นน้ำให้เกิดประสิทธิภาพสูงสุด จึงนับเป็นโอกาสอันดีที่จะได้ร่วมกับโครงการในการต่อยอดและขับเคลื่อนการพัฒนาชุมชนในพื้นที่เพื่อตอบโจทย์ที่ทาง อคส. ต้องการผู้อำนวยการ ศูนย์บริการปรึกษาการออกแบบและวิศวกรรม กล่าวว่า ภาคการเกษตร เป็นรากฐานการผลิตที่สำคัญในการพัฒนาประเทศ สวทช.ได้วิจัย พัฒนาและถ่ายทอดเทคโนโลยีเพื่อเพิ่มประสิทธิภาพและคุณภาพการผลิตสินค้าเกษตร นำไปสู่การยกระดับคุณภาพชีวิตความเป็นอยู่ที่ดีขึ้นให้เกษตรกรไทย ปัจจุบัน DECC มีงานวิจัยที่เกี่ยวข้อง ทั้งการพัฒนาอุตสาหกรรมเกษตรและอาหารผ่านงานวิจัย ความร่วมมือครั้งนี้ จะเป็นการผนึกกำลังและใช้จุดแข็งของทั้งสององค์กรสามารถตอบโจทย์ตามนโยบายของกระทรวงพาณิชย์ และนโยบายภาครัฐ และตอบโจทย์ BCG Economy Model โมเดลเศรษฐกิจใหม่ ที่เป็นวาระแห่งชาติของประเทศไทยที่จะช่วยขับเคลื่อนและพัฒนาเศรษฐกิจไทยให้มีรายได้สูง เพื่อพ้นจากกับดักรายได้ปานกลางและยกระดับคุณภาพชีวิตของคนในประเทศอย่างทั่วถึงและยั่งยืน